REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/247-16

3. novembar 2016. godine

B e o g r a d

Z A P I S N I K

SEDME SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 2. NOVEMBRA 2016. GODINE

Sednica je počela u 12,10 časova.

Sednicom je predsedavala Maja Gojković, predsednica Odbora.

Sednici su prisustvovali: Stanija Kompirović, prof. dr Marko Atlagić, mr Jadranka Jovanović, Mirko Krlić, Snežana Paunović, dr Ana Stevanović, Aleksandra Čabraja, Vesna Marjanović, Nataša Mihailović Vacić, Đorđe Vukadinović i Nataša Mićić, članovi Odbora.

Sednici je prisustvovao: Srbislav Filipović, zamenik člana Odbora.

Sednici nisu prisustvovali članovi Odbora: Aleksandar Jugović, Miletić Mihajlović, Aleksandra Belačić i Hadži Milorad Stošić, niti njihovi zamenici.

Na predlog predsedavajućeg, članovi Odbora su jednoglasno usvojili sledeći:

D n e v n i r e d:

1. **Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač univerziteti akreditovani u Republici Srbiji, zajedničkim dogovorom;**
2. **Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač udruženja čiji su ciljevi ostvarivanje slobode izražavanja i zaštita dece, zajedničkim dogovorom.**

Pre prelaska na razmatranje utvrđenog Dnevnog reda usvojenisu bez primedaba: Zapisnik Pete sednice Odbora, održane 22. septembra 2016. godine i Zapisnik Šeste sednice Odbora, održane 6. oktobra 2016. godine.

**PRVA TAČKA - Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač univerziteti akreditovani u Republici Srbiji, zajedničkim dogovorom**

Predsedavajuća je podsetila članove Odbora na postupak predlaganja članova Saveta Regulatora, propisan čl. 10. i 11. Zakona o elektronskim medijima.

Istakla je, da je članom 9. stav 1. tačka 3) Zakona, propisano da ovlašćenje i dužnost da predlaže člana Saveta Regulatora imaju univerziteti akreditovani u Republici Srbiji, zajedničkim dogovorom.

Konstatovala je, da Goranu Petroviću, članu Saveta Regulatora, mandat ističe 31. marta 2017. godine, o čemu je Odbor obavešten dopisom Regulatornog tela za elektronske medije od 3. oktobra 2016. godine.

Naglasila je, da je članom 10. Zakona, propisano da nadležna služba Narodne skupštine objavljuje javni poziv za predlaganje kandidata za člana Saveta, šest meseci pre prestanka mandata člana Saveta Regulatora.

S obzirom da povodom ove tačke Dnevnog reda nije bilo rasprave, predsedavajuća je stavila na glasanje predlog, da Odbor donese Odluku o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač univerziteti akreditovani u Republici Srbiji, zajedničkim dogovorom.

Odbor je, sa 11 glasova za i 1 uzdržanim, doneo Odluku o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač univerziteti akreditovani u Republici Srbiji, zajedničkim dogovorom.

**DRUGA TAČKA - Odlučivanje o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač udruženja čiji su ciljevi ostvarivanje slobode izražavanja i zaštita dece, zajedničkim dogovorom**

Predsedavajuća je na početku svog izlaganja napomenula da je članu Saveta Regulatora Goranu Pekoviću mandat istekao 16. decembra 2015. godine, o čemu je Odbor obavešten dopisom Regulatornog tela za elektronske medije, od 17. juna 2015. godine.

Obavestila je članove Odbora da je, u sredu 19. oktobra 2016. godine, dostavila dopis ovlašćenim predlagačima, udruženjima čiji su ciljevi ostvarivanje slobode izražavanja i zaštita dece i da je Narodna skupština, na Drugoj sednici Drugog redovnog zasedanja u 2016. godini, održanoj 11. oktobra 2016. godine, razmotrila u okviru Prve tačke Dnevnog reda „Izbor članova Saveta Regulatornog tela za elektronske medije“.

Konstatovala je da Narodna skupština nije izabrala člana Saveta Regulatora, koji se bira na predlog ovlašćenog predlagača, udruženja čiji su ciljevi ostvarivanje slobode izražavanja i zaštita dece, s obzirom da za njegov izbor nije glasala većina od ukupnog broja narodnih poslanika, u skladu sa članom 8. stav 2. Zakona o elektronskim medijima.

U diskusiji su učestvovali: Đorđe Vukadinović, Maja Gojković, Nataša Mićić, Mirko Krlić, Vesna Marjanović, Srbislav Filipović, Aleksandra Čabraja, Jadranka Jovanović, Snežana Paunović, Nataša Mihailović Vacić i prof. dr Marko Atlagić.

**Đorđe Vukadinović** je izrazio žaljenje što Narodna skupština nije izabrala člana Saveta Regulatora, koji se bira na predlog ovlašćenog predlagača, udruženja čiji su ciljevi ostvarivanje slobode izražavanja i zaštita dece, s obzirom da se radi o dva kandidata koji zadovoljavaju sve uslove da budu izrabrani na ovu funkciju. Zamolio je narodne poslanike da prilikom razmatranja lista kandidata za člana Saveta Regulatora, vode računa o ličnim kvalifikacijama kandidata i da se prvenstveno time rukovode prilikom glasanja za člana Saveta Regulatora, na sednici Narodne skupštine.

**Maja Gojković** je istakla da je u skladu sa članom 9. stav 1. tačka 6) Zakona o elektronskim medijima, jasno propisano da ovlašćenje i dužnost da predlažu člana Saveta imaju udruženja čiji su ciljevi ostvarivanje slobode izražavanja i zaštita dece, kao i da se u postupak predlaganja kandidata Odbor nije mešao. Ukazala je na činjenicu da je članom 37. Zakona o Narodnoj skupštini, narodnim poslanicima ostavljena potpuna sloboda da se opredeljuje, istupaju i glasaju po sopstvenom uverenju, kao i da je članom 123. Poslovnika propisano da narodni poslanik može glasati protiv određenog predloga, odnosno da može da ne pristupi glasanju, te da se stoga Narodnoj skupštini ne može silom nametati obaveza da mora da glasa za jednog od dva predložena kandidata.

**Nataša Mićić** složila se da narodni poslanici imaju slobodu da izaberu, odnosno ne izaberu člana Saveta Regulatora, ali je konstatovala da je Narodna skupština ugrozila samostalnost predlaganja kandidata koja udruženja imaju, ne prihvatanjem ni jednog od dva ponuđena kandidata. Napomenula je da je Odbor u skladu sa članom 11. stav 8. Zakona o elektronskim medijima, trebalo da organizuje javni razgovor sa predloženim kandidatima za člana Saveta Regulatora i u Jedanaestom sazivu Narodne skupštine, kako bi se novi članovi Odbora, odnosno novi narodni poslanici bliže upoznali sa profesionalnim iskustvom kandidata i njihovim budućim radom u Savetu Regulatora.

**Vesna Marjanović** zamolila je članove Odbora da pročitaju zapisnike Odbora iz prethodnog saziva Narodne skupštine, kako bi se bliže upoznali sa pojedinostima u vezi sa postpukom predlaganja kandidata za člana Saveta Regulatora, koji se biraju na predlog udruženja čiji su ciljevi ostvarivanje slobode izražavanja i zaštita dece. Naglasila je da Narodna skupština nije imala pravo da ne izabere nijednog kandidata sa Liste koju su podnela udruženja, s obzirom na činjenicu da je ideja predlagača Zakona bila da se da potpuna samostalnost ovlašćenim predlagačima u postupku predlaganja kandidata za člana Saveta Regulatora. Konstatovala je da je potrebno detaljnije obrazložiti zbog čega se postupak predlaganja kandidata za člana Saveta Regulatornog tela za elektronske medije koje predlaže ovlašćeni predlagač udruženja čiji su ciljevi ostvarivanje slobode izražavanja i zaštita dece, zajedničkim dogovorom ponovo pokreće.

**Maja Gojković** konstatovala je da se procedura izbora članova Saveta Regulatora sprovodi na potpuno identičan način kao u prethodnom Sazivu Narodne skupštine, poštujući pritom u potpunosti Zakon o elektronskim medijima, Poslovnik Narodne skupštine i druge relevantne akte. Podsetila je na način odlučivanja u Narodnoj skupštini i istakla je da Narodna skupština u ostvarivanju izborne funkcije nije dužna da daje posebna obrazloženja.

Ukazala je na činjenicu da Zakon o elektronskim medijima reguliše postupak predlaganja kandidata za člana Saveta Regulatora, tako da daje samostalnost ovlašćenim predlagačima, ali i da Zakon, saglasno članu 8. daje potpunu autonomiju narodnim poslanicima da izaberu, odnosno ne izaberu nijednog kandidata sa liste koju ovlašćeni predlagač podnese.

**Srbislav Filipović** istakao je da narodne poslanike biraju građani na osnovu slobodnog, opšteg, jednakog i neposrednog izbornog prava, tajnim glasanjem, kao i da mandat pripada isključivo narodnim poslanicima, te da stoga narodni poslanici imaju pravo da glasaju slobodno i po sopstvenom uverenju. Zaključio je da raspravu u vezi sa ovom tačkom Dnevnom reda ne treba previše politizovati na sednici Odbora, s obzirom da se radi o tehničkoj proceduri.

**Aleksandra Čabraja** uputila je primedbu na dan održavanja sednice. Naime, u skladu sa članom 42. Poslovnika, predviđeno je da se sednice odbora održavaju, po pravilu, ponedeljkom.

**Maja Gojković** se zahvalila na primedbi i dodala da je zakazivanje sednica radnih tela Narodne skupštine drugim danima postala ustaljena praksa zbog finansijske uštede i istakla da će nakon usvajanja budžeta za 2017. godine, sednice biti zakazivane u skladu sa Poslovnikom.

**Jadranka Jovanović** smatra da stručna javnost i predstavnici medija nisu dovoljno upoznati sa radom Regulatornog tela za elektronske medije, kao i radom Odbora za kulturu i informisanje.

**Snežana Paunović** istakla je da su kvalifikacije izabranih članova Saveta Regulatora nesporne i dodala da se nada da će procedura predalaganja kandidata za izbor člana Saveta Regulatornog tela za elektronske medije koje predlaže ovlašćeni predlagač udruženja čiji su ciljevi ostvarivanje slobode izražavanja i zaštita dece biti uspešna.

**Nataša Mihailović Vacić** smatra da jeizbor člana Saveta Regulatora veoma važan jer će, nakon ovog izbora ovo nezavisno telo po prvi put nakon dužeg vremenskog perioda fukniconisati u punom sastavu. Takođe, dodala da je Goran Peković izabran 2009. godine kao kandidat ovlašćenog predlagača udruženja čiji su ciljevi ostvarivanje slobode izražavanja i zaštita dece.

**Nataša Mićić** konstatovala je da način glasanja izbora člana Saveta Regulatora nije bio adekvatan s obzirom na činjenicu da je procedura bila sprovedena u skladu sa Zakonom.

**Đorđe Vukadinović** smatra da je važno upoznati javnost sa činjenicamai stanjem u medijima koje nije zadovoljavajuće i konstatovao da su članovi Saveta Regulatora koji su izabrani, po njegovom mišljenju nekvalifikovani za obavljanje ove funkcije.

**Maja Gojković** zamolila je članove Odbora da se pridržavaju usvojenog Dnevnog reda i dodala da smatra da nijedan od predloženih kandidata nije izabran s obzirom da u svojem izlaganju na sednici Odbora nisu izrazili brigu za prava, kao i zaštitu dece.

**Vesna Marjanović** smatra da je procedura predlaganja kandidata za izbor člana Saveta Regulatora zloupotrebljena u prethodnom sazivu.

**Srbislav Filipović** je istakao da izbor člana Saveta Regulatora jeste politička tema i izrazio nadu da će ovlašćeni predlagači udruženja čiji su ciljevi ostvarivanje slobode izražavanja i zaštita dece prilikom ponovnog predlaganja kandidata predložiti kandidate koje će biti prihvatljivi.

**Aleksandra Čabraja** je istakla da je očekivala kraću diskusiju po ovoj tački Dnevnog reda, a da su prethodni govornici govorili o mnogim temama koje nisu u vezi sa usvojenim Dnevnim redom. Ukazala je na nelogičnost prilikom izbora člana Saveta Regulatora, jer kako je rekla, ponovo se po drugi put, bira kandidat koji je bio član u prethodnom mandatu, iako su svi članovi Odbora naglasili da su nezadovoljni radom Saveta Regularora u prethodnom periodu.

**Prof. dr Marko Atlagić** je zamolio prisutne članove Odbora da se pridržavaju dnevnog reda i da njihove diskusije budu u skladu sa demokratskim principima i Poslovnikom Narodne skupštine.

Predsedavajuća je stavila na glasanje predlog da Odbor donese Odluku o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač, udruženja čiji su ciljevi ostvarivanje slobode izražavanja i zaštita dece, zajedničkim dogovorom.

**Odbor je** sa 11 glasova za, 1 glasom protiv i 1 uzdržanim, **doneo Odluku** o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač udruženja čiji su ciljevi ostvarivanje slobode izražavanja i zaštita dece, zajedničkim dogovorom.

Sednica je završena u 13,50 časova.

SEKRETAR PREDSEDNIK

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Dana Gak Maja Gojković